Palmolie | Dion se gedagtes
My eerste vraag met palmolie was: waar kry mens dit?
Ek hou nie daarvan om handelsname te noem nie, maar in die geval is dit omtrent die enigste produk op die mark waarvan ek weet – tydens gesprekke op hierdie blog met belangstellende lesers het een dame my daarop gewys dat Holsum (die klein koekies vet wat vir bak gebruik word) uit palmolie bestaan. Ek het dit so bietjie nagevors, dit bevestig, ‘n paar koekies gaan koop en dit by ‘n resep ingewerk, en mensig, werk dit goed! Dis nou wel nie so goedkoop soos beesvet nie, maar dis beslis goedkoper as al die ander olies wat vir seepmaak gebruik word. Dis nie te hard op die vel nie, beslis minder hard en uitdrogend as klapperolie, ruik na absoluut niks en maak ‘n lekker klipharde koekie seep wat lank sal hou.
Hier is so paar van palmolie se eienskappe:
Skoonmakend – Gemiddeld/sag
Kondisionerend – Gemiddeld
Palmolie word baiekeer na verwys as die “vegetariër se kookvet”. Dit voorsien feitlik dieselfde strukturele eienskappe aan jou seep as beesvet (dit lyk en voel tot soos beesvet) terwyl dit jou toelaat om ‘n alternatief vir beesvet te gebruik as jy of jou klante dit so sou verkies.
Soos genoem is Holsum heel voldoende as jou resep palmolie bevat, maar as jy palmolie sou bestel, sal jy tien-teen-een vind dat dit rooierig of oranje-kleurig is. Hou in gedagte dat dit beslis die kleur van jou eindproduk gaan beïnvloed. As jy ook palmolie as ‘n bestandeel gebruik, gaan jou gliserien-produksie tydens verseping ook ietwat laer wees aangesien palmolie taamlik hoog is in vrye vetsure, maar jou ander olies behoort voldoende daarvoor op te maak.
Hoeveel palmolie om te gebruik?
Soos genoem verleen palmolie hardheid aan jou seep asook ‘n stabiele/romerige skuim teen ‘n billike prys, maar wees ietwat versigtig om te veel te gebruik – dit kan ook jou vel uitdroog. Ek sou aanbeveel dat jy palmolie se algehele inhoud in jou mengsel onder 50% hou vir seep om net mee hande te was, en beslis onder 30% vir seep om mee gesig te was of te bad/stort. Wees ook bewus dat palmolie verseping heelwat gaan versnel, so wees voorbereid om te spring wanneer dit dik raak.